Nog ŉ jong man op plaas vermoor(Argieffoto: Lorraine Claasen) Die liggaam van ŉ 28-jarige man is Maandag kort ná middernag met verskeie skietwonde in ŉ huis op ŉ plaas tussen Stofberg en Groblersdal aangetref. Brig. Motlafela Mojapelo, woordvoerder van die polisie in Limpopo, sê beamptes is in die vroeë oggendure na die plaas Frischgewagt ontbied waar hulle die liggaam van Raymond Gregory Papabavlou in een van die vertrekke in die plaashuis aangetref het. Papabavlou se vrou en ander gemeenskapslede was met die polisie se aankoms op die toneel. “’n Ondersoek na die presiese omstandighede rakende die skietery is van stapel gestuur,” het Mojapelo gesê. Lt.genl. Nneke Ledwaba, provinsiale polisiekommissaris, het gelas dat die voorval deeglik ondersoek en die skuldige(s) in hegtenis geneem moet word. Die voorval volg kort nadat die 21-jarige Brendin Horner verlede week wreed op ŉ plaas in die Paul Roux-omgewing in die Vrystaat vermoor is.